
חדשות תעופה בקצרה – אפריל 2010
· ב- 7/4/10 המריא לטיסת בכורה מטוס ה- HB-SIA אשר מונע ע"י תאים סולריים בלבד, התרומם עד לגובה של 4,000 רגל וטיסתו ארכה 87 דקות. המטוס נבנה בתום 7 שנות מחקר ע"י חברת SOLAR IMPULSE השוויצרית שמייסדה, ברטרנד פיקארד, הקיף את העולם בכדור פורח ללא חנייה ב- 1999. קודם לטיסה זו, בדצמבר 2009 בעת הניסויים, עשה המטוס "קפיצת" ניסיון לגובה של 3 רגל מעל המסלול ולאורך דרך של     350 מ'. משקלו 3,500 ליברות, מוטת כנפיו 63.4 מ', שטחן 200 מ"ר ועליהן 11,628 תאים סולריים המניעים 4 מנועים חשמליים בעלי הספק של 10 כ"ס כ"א. מהירות המראתו 22 מי"ש, מהירות השיוט 43 מי"ש והוא מתוכנן לשהייה של 36 שעות.
המבחן המשמעותי הבא, הוא ביצוע טיסת לילה ללא הפסקה וזו מתוכננת לקראת סוף השנה. לצורך כך, ימריא המטוס ביום שלפני, יתרומם לגובה רב ובמקביל לטיסת שיוט חסכונית, יטעין סוללות מעודף יכולת הספיקה החשמלית של התאים הסולריים. בלילה, המטוס יגלוש באיטיות תוך ניצול האנרגיה הפוטנציאלית שצבר בעלותו לגובה ויחד עם האנרגיה החשמלית שנאגרה בסוללות, הוא יצלח את הלילה ללא נחיתה.
בשלב הבא מתוכננת בנייתו של דגם משופר וגדול יותר, ה- HB-SIB, שמוטתו 80 מ' ושתאו מדוחס. עם דגם זה, מתוכננת הקפת כדור-הארץ, אך תחילה תעשה חציית האוקיינוס האטלנטי ב- 2012. הטיסה סביב העולם מתוכננת אף היא ל- 2012 ותעשה ב- 5 קטעים שכ"א יערך 3-4 ימים וזאת בשל מגבלות הטייס.
· ה- FAA האמריקאי יוזם מחקר שיוביל להחלפת דלק ב- 100LL שבשימוש התעופה הכללית, לדלק נטול עופרת. המחקר יארך 5 שנים בתקציב של 10 מיליון דולר ו- 2 מיליון דולר הוקצו לכך כבר בתקציב 2011. במחקר תשתתף גם התעשייה, חברות דלק ושתי אוניברסיטאות. מנועי בוכנה תעופתיים קטנים רבים אושרו עד כה לפעול עם דלק מכוניות נטול עופרת, אך הבעיה היא עם המנועים הגדולים יותר עתירי הביצועים, שמרכיב העופרת בדלק ה- 100LL מונע דטונציה וסכנת כשל מנוע בשל כך. מטרת המחקר היא לפתח דלק חליפי שיתאים לכל המנועים, יהיה זמין, נוח לשימוש ובעל ביצועים זהים לדלק הנוכחי.
· מטוס ה- D-JET מקטגוריית "מטוס סילון אישי" של חברת דיימונד האוסטרית (חד-מנועי, 5 מושבים, 315 קשר), היה אמור להיכנס לשרות בימים אלו, אולם בשל קשיי תקציב ובעיות טכניות, נדחתה כניסתו לשרות. לדברי החברה, עד כה הושקעו בפיתוח המטוס 140 מיליון דולר ולאחרונה גורם אירופאי הזרים לפרויקט 110 מיליון דולר נוספים ובשל כך צפוי שיקבל רישוי ויכנס לשרות תוך שנה. למטוס שמחירו הנוכחי 1.9 מיליון דולר, 400 הזמנות וייצורו שיתחיל ב- 2011, יעשה בקנדה. החברה מתכננת גם בניית דגם צבאי לאימונים וכן דגם לא מאוייש ארוך-טווח שישייט ב- 50,000 רגל.
לחברה, שהתמחותה בתעופה הכללית, מספר פרויקטים עתידיים:
· בניית מנוע טורבו-דיזל V-6 בשיתוף עם מרצדס, למטוסה החד-מנועי DA50 DIAMONDSTAR .
· תכנון ובניית מטוס דו-מנועי 6-מושבי עם מנוע טורבו-דיזל בן 270 כ"ס ומטוס דו-מנועי 8-מושבי עם מנוע טורבו-דיזל בן 400 כ"ס. לשני המטוסים יהיה היגוי טוס-על-חוט, מערכת נחיתה אוטומטית ויהיו להם דגמים עם דיחוס וללא דיחוס.
· פיתוח שני מנועי טורבו-דיזל V-8 חדשים, האחד בעל הספק של 350 כ"ס והשני בעל הספק של 550 כ"ס.
· פיתוח מטוס קל שיהיה מונע ע"י שילוב של מנוע "וונקל" בן 55 כ"ס ומנוע חשמלי בן 40-50 כ"ס. לדברי החברה, הופעת בכורה של המטוס תהיה בתערוכות בשנה הבאה.
· בינתיים קיבלה החברה רישוי אירופאי להתקנת מנוע הטורבו-דיזל AE300 בן ה- 170 כ"ס, גם במטוס החד-מנועי שלה DA40 והדגם יקרא DA40NG (עד כה מנוע זה היה מותקן רק ב- DA42NG הדו-מנועי).
· חברת אלביט בונה עבור ח"א בבסיס חצור, מרכז שיכיל 8 סימולטורים של  ה- F-16I "סופה". ההשקעה היא פרטית וההסכם הוא ל- 15 שנה שבהם ח"א יקנה שעות סימולטור, בדומה למה שנעשה עם אלביט לגבי מטוסי האימון "גרוב 120" בביה"ס לטיסה בחצרים. המתקן יאפשר ביצוע הדמיית טיסות מבנה בתנאים כמעט ריאליים, תוך קשר גם עם סימולטורים בבסיסים אחרים, תכונות שתחסוכנה רבות בעלויות אימונים. המרכז יופעל במהלך 2012 ובעתיד תתווספנה יכולות בינה מלאכותיות שיוסיפו ליכולות המתקן ויתאפשר גם קשר בין הסימולטורים למטוסים באוויר להדמיות קרובות עד כמה שניתן למציאות. 
· מחזור מכירותיה של רפא"ל ב- 2009, עלה ב- 5% והגיע ל- 1.6 מיליארד דולר והרווח הנקי זינק ב- 143%        ל- 112 מיליון דולר וברפא"ל מייחסים ערכי שיא אלו לייצוא מוצלח של מוצריה.
ירידת הביקושים בשוק האזרחי ב- 2009, צמצמה את סך המכירות של התעשייה האווירית בכ- 20% ל- 2.9 מיליארד דולר ואת הרווח הנקי בכ- 33% ל- 61 מיליון דולר. מאידך, ההצלחה בשוק הצבאי הגדילה את סך צבר ההזמנות ב- 11% ל- 7.9 מיליארד דולר בסוף 2009. 

· ח"א ההודי רכש מהתעשייה האווירית כטב"מ תקיפה מדגם HAROP. לכטב"מ שהייה ארוכה והוא נועד לזיהוי ותקיפת מטרות איכות נייחות וניידות ביבשה ובים ואספקתו תחל בשנה הבאה.
כמו-כן ההודים ביקשו הצעה להתקנת מערכות להתראה מוקדמת על גבי 3 מטוסי אליושין IL-76. התעשייה האווירית הסבה בעבר עבור ההודים מטוסי IL-76 למטוסי התראה מוקדמת עם מערכות מכ"ם של אלתא ועלות הפרויקט הנוכחי, אם התעשייה האווירית תזכה בו, מוערך ב- 1.5 מיליארד דולר.

· איחוד האמירויות במו"מ עם צרפת על אפשרות מימון פיתוח הדור הבא של מטוס הקרב הצרפתי "ראפאל" ורכישתו כתחליף למטוסי ה"מירז' 2000-9" שנרכשו מצרפת ב- 1998. השידרוג מהדגם הנוכחי יכלול התקנת מנוע חזק יותר, מכ"ם סורק אלקטרונית, חליפת ל"א מתקדמת וכו'. ה"ראפאל" הוא מטוס הדגל של התעשייה הצרפתית והדגם הנוכחי בתהליכי כניסה לשרות הן בח"א והן בצי הצרפתי.
גם נסיכות עומן בוחנת אפשרות החלפת מטוסי ה"יגואר" הישנים שברשותה במטוסי קרב חדישים. במקרה זה מדובר באפשרות רכישת מטוסי קרב מדגם יורופייטר "טייפון" מבריטניה, כפי שעשתה סעודיה שרכשה 72 מטוסים מדגם מתקדם זה.

